Ľ. Vážny, poslanec: (2005-12-14):
Chcem sa dotknúť ešte § 5. V zákone v § 5 sa pojednáva o ústrednom portáli, no bez definovania účelu a hlavne funkcií tohto portálu. Zo zákona by malo byť jasné, na čo má takýto portál slúžiť, aký bude prínos pre občanov, aký bude prínos pre podniky, aká záväznosť bude pre ústredné orgány a aká záväznosť bude pre povinné osoby ako také. V návrhu chýba jednoznačnejšia väzba na zákon o slobodnom prístupe k informáciám a na zákon o ochrane utajovaných skutočností. Naopak, úplne zbytočne sa venuje ústrednému portálu, čo som povedal pred chvíľou, ktorý má byť upravený, alebo postačuje upraviť nanajvýš všeobecne záväzným právnym predpisom, vyhláškou. V § 13 je uvedené, že štandardy vydá ministerstvo dopravy, pôšt a telekomunikácií, ktoré nie je odborne vybavené na vydávanie štandardov v oblasti číselníkov, registrov a formátov v oblasti výmeny údajov, respektíve v oblasti elektronických dokumentov. Kompetenčne a vecne to patrí Úradu pre normalizáciu, metrológiu a skúšobníctvo. Tu treba zohľadniť medzinárodné normy, najmä ISO, ale i odporúčanie Výboru OSN pre elektronický obchod na uľahčovanie obchodu CEFAKT. Kým v dôvodovej správe je uvedená väčšina problémov, to znamená, že my poznáme naše nedostatky, lebo dôvodová správa tohto vládneho návrhu zákona, ktorý sme dostali, o tom hovorí. Tie nedostatky sú tu exaktne vymenované. Môžem ich citovať, ale stručne, konkrétne nedostatky súčasného stavu je Rada vlády pre informatiku. Je nevhodne zadefinovaná, nie sú dostatočne silné legislatívne nástroje, toto citujem z dôvodovej správy k tomuto zákonu. Informácie v elektronickej forme nie sú použiteľné na právne úkony. Zákon nie je v niektorých ustanoveniach v súlade s reálnym stavom. Zmenili sa niektoré kompetencie štátnej správy. Plne s týmto všetkým súhlasím. Neexistuje koncepcia informatizácie verejnej správy. Nie sú záväzné pravidlá pre spoluprácu súčasných rezortných informačných systémov a pravidlá na výmenu a spoločné využívanie údajov. Plne všetko je to v poriadku. Nie sú definované štandardy, ktoré by mali vytvoriť podmienky integrovateľnosti informačných systémov. Nie je dostatočná inštitucionálna a legislatívna podpora na využívanie nových technológií vo verejnej správe. Elektronická forma dokumentov nie je postavená na rovnakú úroveň ako listinná podoba týchto dokumentov. Čiže my ten stav poznáme, ale návrhom tohto zákona ten stav nemeníme a nehýbeme ho vôbec dopredu. Najskôr som si myslel, že opakujem, ako som povedal v úvode, že som čakal úspech tohto zákona a veľmi som chcel, aby ten zákon sa dostal čo najskôr do praxe a v úvode, kým som si ho v prvopočiatkoch prezeral, tak sa mi zdalo, že niečo budeme vedieť vyriešiť pozmeňujúcimi návrhmi. Len čím ďalej a čím viac do hĺbky som v ňom išiel, tak musím skonštatovať to, čo som povedal v úvode, že je postavený na zlých základoch. Nerieši tieto základné veci a keď urobíme zlú architektúru, keď urobíme zlé základy, darmo už to potom budeme obrusovať, nedostaneme ten rovný múr, nedostaneme ho na tú platformu, na ktorú by sme ho chceli dostať. Čiže myslím si, že takýto zákon by sa nám vypomstil, ale zároveň veľmi cítim potrebu pre našu prax. Veľmi fandím tomu, aby sme elektronizáciu a informatizáciu spoločnosti posunuli dopredu. Čiže neostáva mi nič iné, čo som pred chvíľou povedal, tie argumenty, ktoré som tu vyslovil, len to, že v zmysle zákona o rokovacom poriadku dávam procedurálny návrh, pán spravodajca, k tomu, aby sme tento zákon vrátili ministerstvu na dopracovanie. Už v tom procedurálnom návrhu sa nepíše ďalej, ale prosím a žiadam pána ministra, aby ozaj si dali nejaký termín, do troch mesiacov, aby sa dostal ten zákon naspäť, lebo je veľmi potrebný, je prepotrebný, aby ten zákon jednoznačne a exaktne stanovil to, čo bolo v dôvodovej správe zhodnotené, že je zlý tento súčasný stav, aby tento zákon pohol tento súčasný stav dopredu. Myslím si, že s týmto zákonom a s jeho schválením tohto zákona nedostaneme ten stav dopredu a pozmeňujúcimi návrhmi nezmeníme ten stav do takého štádia, že by  bol prospechom pre informatizáciu spoločnosti ako takej. Ďakujem za pozornosť.